stanford-oval/wikipedia huggingface dataset:
שורי (היקום הקולנועי של מארוול)

| --- | --- |

שורי בגילומה של לטישה רייט, כפי שהיא מופיעה בכרזה הרשמית לסרט היקום הקולנועי של מארוול "הנוקמים: מלחמת האינסוף".
 הופעה ראשונה:  הפנתר השחור 
 גילום הדמות:  לטישה רייט 
 דיבוב:  אוזיאומה אקגה ("מה אם...?")
 מידע
 מקצוע:  מדענית
 תואר:  נסיכת ואקאנדה הפנתר השחור
 אזרחות:  ואקאנדה
 דמויות קשורות
 משפחה:  טצ'אקה (אב) רמונדה (אם) טצ'אלה (אח) נאקיה (גיסה) טוסיין/ טצ'אלה השני (אחיין) נג'ובו (דוד) אריק "קילמונגר" סטיבנס/ נג'דקה (בן דוד)
 חברים:  טצ'אלה אוקויה נאקיה באקי בארנס סטיב רוג'רס ויז'ן ונדה מקסימוף ברוס באנר נטשה רומנוף
 אויבים:  תאנוס אריק סטיבנס המסדר השחור
 
שורי (באנגלית: Shuri) היא דמות בדיונית המגולמת על ידי לטישה רייט בזיכיון הסרטים של היקום הקולנועי של מארוול (MCU). הדמות מבוססת על דמות בעלת אותו שם בפרסומה של חברת מארוול קומיקס.
שורי היא הנסיכה והמדענית הראשית של ואקאנדה. לאחר מות אביה טצ'אקה, שורי מסייעת לאחיה טצ'אלה לזכות בחזרה את בכס המלכות של ואקנדה מידי בן דודם נג'דקה. שורי עוזרת להסיר מבאקי בארנס את שטיפת המוח של הידרה. שורי מסייעת לנוקמים ומנסה להשתמש בטכנולוגיה שלה כדי להסיר בבטחה את אבן המחשבה מראשו של ויז'ן. אולם, היא נעצרת על ידי להב עורב ונופלת קורבן להתפוררות. לאחר שהושבה לחיים, שורי מצטרפת לקרב נגד תאנוס חלופי. בעקבות מותם של אחיה ואמה, שורי הופכת לפנתר השחור החדש, מביסה את נאמור בקרב וכורתת ברית עם טאלוקאן.
נכון לשנת 2023, שורי הופיעה בארבעה סרטים: "הפנתר השחור", "הנוקמים: מלחמת האינסוף", "הנוקמים: סוף המשחק" ו"הפנתר השחור: ואקאנדה לנצח". כמו כן, הדמות הופיעה בסדרה "מה אם...?" בדיבובה של אוזיאומה אקגה.
ביוגרפיה בדיונית > ראשית חייה

שורי נולדה למלך טצ'אקה מווקאנדה ולאשתו, המלכה רמונדה. היא אחותו הצעירה של טצ'אלה.
ביוגרפיה בדיונית > הענקת עזרה לטצ'אלה ולבאקי בארנס

בשנת 2016, עם מות אביה טצ'אקה, אחיה טצ'אלה תופס את כס המלכות של ואקאנדה. שורי משתתפת בטקס ההכתרה שלו עם אמה רמונדה. בטקס, מ'באקו – מנהיג שבט הג'בארי – קורא תיגר על טצ'אלה ועל הכתר בקרב פולחני, ומלגלג עליו על השימוש שלו בטכנולוגיה של שורי. תחילה, ידו של מ'באקו על העליונה, אך טצ'אלה מביס אותו ומשכנע אותו להיכנע במקום למות.
יוליסס קלו ושותפו אריק "קילמונגר" סטיבנס גונבים יצירה ואקאנדית ממוזיאון בלונדון. בעקבות זאת, טצ'אלה, אוקויה ונאקיה נוסעים לפוסאן, כששורי מספקת לטצ'אלה חליפת פנתר שחור חדשה סופגת תנודות. אחרי-כן, שורי משתתפת במרדף המכוניות באמצעות הולוגרמה. לאחר שאוורט ק. רוס נפצע קשה כשהגן על נאקיה, טצ'אלה לוקח את רוס לוואקאנדה, שם שורי מרפאת אותו באמצעות טכנולוגיית ויברניום.
אריק סטיבנס, שהתגלה כנג'דקה – בן דודם של טצ'אלה ושורי, תופס את כס המלכות של ואקאנדה ומשליך את טצ'אלה בכוח מעל מפל המים אל מותו המשוער. נאקיה, שורי, רמונדה ורוס נמלטים לשבט הג'בארי בחיפוש אחר עזרה. הם מוצאים את טצ'אלה בתרדמת, לאחר שניצל על ידי הג'בארי כגמול על שחס על חייו של מ'באקו. טצ'אלה נרפא על ידי העשב בצורת לב שנאקיה גנבה, וחוזר להילחם בנג'דקה. טצ'אלה מביס את נג'דקה לאחר ששורי יוזמת רכבת מגלב, ומבטלת את הכוח לחליפת הפנתר השחור של נג'דקה.
לאחר שהרג את נג'דקה, טצ'אלה מקים מרכז הסברה בבניין שבו מת נג'ובו, אביו של נג'דקה, אשר ינוהל על ידי נאקיה ושורי.
שורי עוזרת לבאקי בארנס בהחלמתו משטיפת המוח של הידרה, ומכנה אותו בשם "זאב לבן".
ביוגרפיה בדיונית > מלחמת האינסוף והשיבה לחיים

בשנת 2018, טצ'אלה מודיע לשורי שנדרשת עזרתה. שורי פוגשת את סטיב רוג'רס, ברוס באנר, נטשה רומנוף וונדה מקסימוף במרכז הרפואי. הם מבקשים ממנה להסיר בבטחה את אבן המחשבה מוויז'ן.
שורי מתחילה לעבוד, בעוד מקסימוף מאבטחת אותה. עם זאת, כשהקרב בשדות ממשיך, מקסימוף עוזבת את עמדתה, מאפשרת בשוגג ללהב עורב להסתנן למרכז הרפואי. להב עורב מונע משורי לסיים את עבודתה. רגעים לאחר מכן, שורי מתפוררת.
בשנת 2023, שורי מושבת לחיים ומובאת דרך פורטל למתחם הנוקמים ההרוס על ידי אדוני אמנויות הכישוף, כדי להצטרף לקרב האחרון נגד תאנוס חלופי וצבאו. לאחר מכן, שורי שבה הביתה ומתאחדת עם אמה.
מאוחר יותר, היא משתתפת בהלוויה של טוני סטארק יחד עם אחיה ואוקויה.
ביוגרפיה בדיונית > הפיכה לפנתר השחור והתמודדות עם נאמור

בשנת 2024, טצ'אלה סובל ממחלה שלדעת שורי היה ניתן לרפא על ידי העשב בצורת לב. שורי מנסה ליצור מחדש את העשב באופן מלאכותי לאחר שהעשב נשרף על ידי קילמונגר, אך לא מספיקה היות שטצ'אלה נפטר.
בשנת 2025, רמונדה לוקחת את שורי לשרוף את התלבושות שלבשו בלוויה, על מנת לציין את סוף תקופת האבל. שורי מסרבת לשרוף את התלבושת, מכיוון שהיא עדיין מתאבלת על מות טצ'אלה.
השתיים נתקלות בנאמור – מוטאנט עם כנפיים בקרסוליים – אשר עקף את מערכות האבטחה המתקדמות של ואקאנדה. הוא מגלה שה-CIA השתמש במכונה לגילוי ויברניום כדי לאתר ויברניום מתחת למים. נאמור רואה בוואקאנדה כאחראית למירוץ לוויברניום. נאמור מציב להם אולטימטום – למצוא את המדען שייצר את המכונה ולהביאו אליו, או שהוא יצא למלחמה נגד ואקאנדה.
שורי ואוקויה נוסעות לקיימברידג' כדי לפגוש את יוצרת המכונה, רירי ויליאמס, סטודנטית במכון הטכנולוגי של מסצ'וסטס. ויליאמס לא ששה ללכת איתן אך לבסוף מסכימה. ה-FBI רודפים אחרי הקבוצה ולוחמיו של נאמור אורבים להן, לוקחים את שורי וויליאמס לפגוש את נאמור.
נאמור מציג לשורי את הממלכה התת-ימית של טאלוקאן, עליה הוא שמר במשך מאות שנים ושעשירה בוויברניום. נאמור מריר כלפי העולם שמעל פני המים שפעם דחה אותו, ומציע לכרות ברית עם ואקנאדה נגד שאר העולם אך מבטיח להרוס את ואקאנדה ראשונה אם יסרבו. נאקיה חודרת לטאלוקאן כדי לחלץ את שורי וויליאמס, ונאמור מגיב במתקפה על בירת ואקאנדה, מציף את העיר. במהלך המתקפה, רמונדה טובעת לאחר שהצילה את ויליאמס מהמים. נאמור נשבע לחזור בעוד שבוע, ואזרחי ואקאנדה מתפנים לארץ הג'בארי.
שורי, באמצעות שריד של העשב שנתן לאנשיו של נאמור את היכולות התת-מימיות שלהם, משחזרת באופן מלאכותי את העשב בצורת לב. לאחר בליעת העשב, היא מועברת למישור האבות, שם היא רואה את קילמונגר, שדוחק בה להרוג את נאמור כנקמה על מות אימה. כשהיא מתעוררת, שורי מגלה שצברה את כוחותיו של הפנתר השחור, ונוסעת לארץ הג'בארי כדי להיפגש עם שבטי ואקאנדה, שמקבלים אותה כמגינתם החדשה. מ'באקו מנסה לשכנע את שורי לחפש פתרון בדרכי שלום לסכסוך, אך היא לא מקשיבה ומורה על התקפת נגד מיידית על נאמור.
הוואקאנדים, שנמצאים על כלי השיט "נמר הים", טומנים פח לנאמור, מושכים אותו ואת לוחמיו אל פני השטח, ומתפתח קרב. שורי מפרידה בין נאמור לשאר בני עמו, מתוך כוונה לייבש אותו ולהחליש אותו. השניים מתרסקים על חוף מדברי ונלחמים. בסופו של דבר, שורי גוברת על נאמור, אך מחליטה לחוס על חייו, ומציעה לו ברית שלום. נאמור מקבל את הברית ולוחמיו נסוגים.
עם החלטה דיפלומטית זו, שורי מוותרת על תביעתה לכס המלכות על ידי סירוב לדו-קרב הירושה המצופה ומאפשרת למ'באקו להשתתף בתביעה שלו ללא התנגדות. במקום זאת, שורי, שנותרה הפנתר השחור בעמדה נפרדת, מבקרת את נאקיה בהאיטי ושורפת את תלבושת הלוויה שלה. לאחר מכן היא לומדת שלנאקיה ולטצ'אלה יש בן, טוסיין, אותו גידלה נאקיה בסתר הרחק מהלחץ של מגורים בוואקאנדה. טוסיין חושף ששמו הוואקאנדי הוא טצ'אלה.
אפיון דמות

לטישה רייט תיארה את האינטליגנציה של שורי כ"ממש מגניבה", והסבירה: "כי, אתה יודע, אנחנו לפעמים - כשאנחנו רואים אנשים שהם 'סופר אינטליגנטים' ו'סופר חכמים', הם לא ממש נראים כמוני". רייט הוסיפה, "[כדי] שמארוול תהיה מאחורי זה ותהיה אמיצה מספיק להגיד, 'היא הבחורה הכי חכמה ביקום - ביקום מארוול' ו'כן, היא צעירה מכולם... היא ופיטר פארקר הם פחות או יותר הילדים החכמים ביותר בשכונה'".
פרסים ומועמדויות

| שנה | פרויקט | פרס | קטגוריה | תוצאה | הערות שוליים |
| --- | --- | --- | --- | --- | --- |
| 2018 | הפנתר השחור | פרס סאטורן | ההופעה הטובה ביותר של שחקן צעיר | מועמדות |  |
| 2018 | הפנתר השחור | פרסי הסרטים והטלוויזיה של MTV | הצוות הטוב ביותר (עם לופיטה ניונגו, צ'דוויק בוזמן ודנאי גורירה) | מועמדות |  |
| 2018 | הפנתר השחור | פרסי הסרטים והטלוויזיה של MTV | גנבת הסצנה הטובה ביותר | מועמדות |  |
| 2018 | הפנתר השחור | פרסי בחירת הנוער | שחקנית הקולנוע הנבחרת: מדע בדיוני | זכייה |  |
| 2018 | הפנתר השחור | פרסי בחירת הנוער | הפריצה הנבחרת בסרט | מועמדות |  |
| 2019 | הפנתר השחור | פרסי Black Reel | שחקנית המשנה הטובה ביותר | מועמדות |  |
| 2019 | הפנתר השחור | פרסי Black Reel | הופעת הפריצה הטובה ביותר, נשים | זכייה |  |
| 2019 | הפנתר השחור | פרס NAACP Image | הופעת הפריצה הטובה ביותר בסרט קולנוע | זכייה |  |
| 2019 | הפנתר השחור | פרס NAACP Image | שחקנית המשנה הטובה ביותר בסרט קולנוע | מועמדות |  |
| 2019 | הפנתר השחור | פרס גילדת שחקני המסך | צוות השחקנים הטוב ביותר בסרט קולנוע | זכייה |  |
| 2023 | הפנתר השחור: ואקאנדה לנצח | פרס NAACP Image | השחקנית הטובה ביותר בסרט קולנוע | מועמדות |  |
| 2023 | הפנתר השחור: ואקאנדה לנצח | פרסי Black Reel | השחקנית הטובה ביותר | מועמדות |  |
| 2023 | הפנתר השחור: ואקאנדה לנצח | פרסי בחירת הילדים של ניקלודיאון | שחקנית אהובה | מועמדות |  |
| 2023 | הפנתר השחור: ואקאנדה לנצח | פרסי Critics' Choice Super (אנ') | השחקנית הטובה ביותר בסרט גיבורי על | מועמדות |  |
ביאורים

↑  כפי שמתואר בסרט קפטן אמריקה: מלחמת האזרחים (2016)
הערות שוליים

↑  Sydney Bucksbaum Updated September 08, 2021 at 07:00 PM EDT, All the MCU actors who voice their characters in Marvel's 'What If…?' — and every recast role, EW.com (באנגלית)
↑  New Black Panther Synopsis Revealed, ComicBook (באנגלית)
↑  A Complete List of Who Lives and Dies in 'Avengers: Infinity War', Time, ‏2018-04-27 (באנגלית)
↑  Ana Dumaraog, Every Marvel Character At The Funeral In Avengers: Endgame, ScreenRant, ‏2019-05-01 (באנגלית)
↑  'Avengers: Infinity War's Letitia Wright on Playing The Smartest Character in The MCU, ComicBook (באנגלית)
↑  Dave McNary, ‘Black Panther,’ ‘Walking Dead’ Rule Saturn Awards Nominations, Variety, ‏2018-03-15 (באנגלית)
↑  Pete Hammond, ‘Black Panther’ Tops 44th Saturn Awards With Five; ‘Blade Runner 2049’ , ‘Shape Of Water’, ‘Get Out’ Also Score, Deadline, ‏2018-06-28 (באנגלית)
↑  Dino-Ray Ramos, MTV Movie & TV Awards Winners: ‘Black Panther’, ‘Stranger Things’ Among Top Honorees – Full List, Deadline, ‏2018-06-19 (באנגלית)
↑  T. H. R. Staff, Teen Choice Awards: Winners List, The Hollywood Reporter, ‏2018-08-12 (באנגלית)
↑  Black Reel Awards (2019), IMDb
↑  Dave McNary, ‘Black Panther’ Leads NAACP Image Awards Nominations, Variety, ‏2019-02-13 (באנגלית)
↑  NAACP Image Awards 2019 Winners: The Complete List, E! Online, ‏2019-03-31
↑  Variety Staff, SAG Awards Winners: Complete List, Variety, ‏2019-01-28 (באנגלית)
↑  Hilary Lewis, NAACP Image Awards 2023: ‘Wakanda Forever,’ ‘The Woman King’ Among Top Film Nominees, The Hollywood Reporter, ‏2023-01-12 (באנגלית)
↑  Hilary Lewis, NAACP Image Awards: Will Smith, Angela Bassett, ‘Black Panther: Wakanda Forever’ Among Top Winners, The Hollywood Reporter, ‏2023-02-26 (באנגלית)
↑  Valerie Complex, Black Reel Awards Nominations Announced For 23rd Annual Ceremony; ‘The Woman King’ And ‘Black Panther: Wakanda Forever’ Lead With 14 Nominations, Deadline, ‏2022-12-16 (באנגלית)
↑  Valerie Complex, ‘The Woman King’ Wins Big At The 23rd Annual Black Reel Awards, Deadline, ‏2023-02-07 (באנגלית)
↑  Denise Petski, Nate Burleson & Charli D’Amelio To Host Nickelodeon’s Kids‘ Choice Awards; ’Stranger Things’ Leads 2023 Nominations — Full List, Deadline, ‏2023-01-31 (באנגלית)
↑  Kimberly Nordyke, ‘Wednesday,’ ‘Sonic the Hedgehog 2,’ Taylor Swift, Harry Styles Among Winners at 2023 Kids’ Choice Awards, The Hollywood Reporter, ‏2023-03-05 (באנגלית)
↑  Etan Vlessing, ‘Everything Everywhere All at Once’ Wins Big at 2023 Critics Choice Super Awards, The Hollywood Reporter, ‏2023-03-16 (באנגלית)
בית הכנסת בתומי

| --- | --- |

חזית בית הכנסת
 מידע כללי
 סוג:  בית כנסת, קניין תרבותי 
 כתובת:  רח' וז'ה פשבלה 33
 מיקום:  בתומי
 מדינה:  גאורגיה גאורגיה
 הקמה ובנייה
 תקופת הבנייה:  ?–1904
 תאריך פתיחה רשמי:  1904 
 
 קואורדינטות:  41°38′50″N 41°38′04″E﻿ / ﻿41.64735°N 41.63448°E﻿ / 41.64735; 41.63448
  (למפת גאורגיה מוגדלת) טביליסי כותאיסי בתומי רוסתווי זוגדידי גורי פותי סוחומי חאשורי רוסיה אזרבייג'ן ארמניה טורקיה הים השחור בית הכנסת בתומי(למפת גאורגיה רגילה) טביליסי כותאיסי בתומי רוסתווי זוגדידי גורי פותי סוחומי חאשורי רוסיה אזרבייג'ן ארמניה טורקיה הים השחור בית הכנסת בתומי
 
בית הכנסת בתומי (בגאורגית: ბათუმის სინაგოგა) הוא בית כנסת בבתומי, אג'ריה, גאורגיה. הוא נבנה על ידי סימון וולקוביץ' בשנת 1904.
ב-1898 נעתר הצאר הרוסי, ניקולאי השני, לבקשת הקהילה היהודית בבתומי לבנות בית כנסת, וזה נחנך ב-1904. ב-1929 נסגר בית הכנסת על ידי השלטון הסובייטי של ברית המועצות, והמבנה שימש לצורך תחרויות ספורט. עם זאת, בשנת 1993, לאחר נפילת הקומוניזם, הותר ליהודים שנותרו בעיר לשוב להשיב למבנה את שימושו המקורי. ב-1998 בית הכנסת שופץ באופן נרחב, הוא נצבע בלבן ונקבע מגן דוד מרשים בממדיו בחלון החזית. ב-2011 הוכרז בית הכנסת כאתר מורשת לאומי.
גלריה

פנים בית הכנסת
גדרות בית הכנסת
הדלת הראשית של בית הכנסת
שלט הנצחה לאדריכל בית הכנסת סימון לבוביסדזה וולקוביץ' (1879–1937)
הערות שוליים

↑  האתר הרשמי של בתומי, ‏10 במאי 2009
↑  לאס וגאס של הים השחור: 11 מקומות שאסור לפספס בבטומי שבגאורגיה, ‏19 באפריל 2016
| --- | --- |
בקרת זהויות :  NLI: 987007300142105171  VIAF: 154152720   WorldCat (עם VIAF): 154152720 
ערך זה הוא קצרמרבנושא בתי כנסת ובנושא גאורגיה. אתם מוזמנים לתרום לוויקיפדיה ו.
חוגלה-קימברלי

| --- | --- |

 נתונים כלליים
 תקופת הפעילות:  1963–הווה (כ־62 שנים) 
 חברת אם:  קימברלי-קלארק 
 מיקום המטה:  צריפין 
 ענפי תעשייה:  מוצרים לטיפוח אישי 
  
 www.kimberly-clark.co.il
 
קימברלי קלארק ישראל בע"מ (לשעבר "חוגלה-קימברלי" וקודם "חוגלה") היא החברה הגדולה בישראל לייצור ושיווק מוצרים חד פעמיים הכוללים חיתולים, ממחטות נייר, נייר טואלט ותחבושות היגייניות. קימברלי קלארק ישראל היא חברת בת של התאגיד האמריקאי הרב-לאומי קימברלי קלארק.
היסטוריה

החברה הוקמה ב-1963 בשם "חוגלה בע"מ", כחברת בת של נייר חדרה, לייצור מפיות נייר, נייר טואלט ומגבות נייר, תחת שמות המותגים "איריס" ו"לילי". בשנת 1970 החלה החברה לייצר תחבושות היגייניות סאנובה, וחיתולים חד פעמיים "פיפון". בסוף שנות ה-70 שונה המותג של התחבושות ההגייניות ל"נובה לי" ובסוף 1981 שונה מותג החיתולים ל"טיטולים".
בשנת 1986 הודיעה החברה על כניסה לשוק חומרי הניקוי ואבקות הכביסה בשותפות עם "זהר דליה". פעילות זו נוהלה על ידי החברת אחות בשם "חוגלה כימיקלים", שב-1992 גם החלה ביבוא חומרי ניקוי לישראל. בסוף שנות ה-90 החברה הייתה המובילה בישראל במכירות של מוצרי צריכה שוטפים שאינם מזון.
ב-1996 רכשה החברה האמריקאית קימברלי קלארק את רוב מניות החברה (50.01% מהן), כשהיתר (49.99%) נותרו בידי נייר חדרה, והיא החלה לפעול בשם "חוגלה-קימברלי". עם כניסתה לישראל הודיעה קימברלי קלארק כי לאור ההתקדמות בתהליך השלום, בכוונתה להפוך את חוגלה לאתר יצור מרכזי לאזור המזרח התיכון, לרבות טורקיה, יוון, קפריסין, ומדינות ערב. בעת כניסתה לישראל, קימברלי קלארק גם ביטלה הסכם שהיה לחברת "שניר תעשיות נייר", המתחרה של חוגלה, לייצר ולשווק בישראל את מותגי תאגיד "סקוט" (אותו רכשה קימברלי קלארק ב-1995).
החברה החלה לשווק את מוצרי קימברלי בישראל. בשנת 1997 הוחל בייצור מקומי של מוצרי מותגי קלינקס. במרץ 2003 חוגלה קימברלי קיבלה אישור לייצר חיתולים תחת המותג האגיס בישראל, בנוסף למותג הוותיק שלה "טיטולים".
בשנת 1999 נכנסה חוגלה קימברלי, בשותפות עם קימברלי קלארק להשקעה במפעל חיתולים בטורקיה, תמורת 16 מיליון דולר. בהמשך רכשה מפעל חיתולים נוסף ומפעל מגבונים, ו"חוגלה קימברלי" הישראלית הפכה לאחראית לניהול פעילות תאגיד קימברלי קלארק בטורקיה. במשך השנים מספר עובדים בכירים ב"חוגלה קימברלי" גם עברו לתפקידי ניהול בתאגיד האם ברחבי העולם. כולל ארי מלמוד שהיה מנכ"ל בטורקיה, אחר כך בישראל ו-2011 מונה לסמנכ"ל האסטרטגיה במטה הגלובלי של קימברלי קלארק. והמנכ"ל בישראל יובל דגים שב-2016 מונה למנכ"ל קימברלי קלארק אוסטרליה וניו זילנד.
בינואר 2004 השיקה החברה בישראל את מותג ההיגיינה הנשית "קוטקס", עם תקציב פרסום וקידום מכירות בסך 15 מיליון שקל. במקביל ערכה מיצוב מחדש של המותג הוותיק שלה ל"לילי אינטימייט", ששינה את שמו ל"לילי נטורל".
ב-2005 חצו ההכנסות השנתיות של החברה לראשונה את קו המיליארד שקל.
במרץ 2015 מכרה נייר חדרה את חלקה בחברה לקימברלי, תמורת כ-650 מיליון שקל. ביוני 2016 שונה שם החברה לקימברלי קלארק ישראל.
אתרי החברה

צריפין - מרכז לוגיסטי ומשרדי ההנהלה, שנחנך ב-2002 בהשקעה של 80 מיליון שקל.
נהריה - מפעל שהוקם בשנת 1971 לייצור נייר טואלט ומוצרים נוספים תחת המותג "מולט" (Molett)
עפולה - מפעל לייצור חיתולים חד פעמיים לתינוקות ומבוגרים שנחנך בשנת 1983. ב-2014 הוכפל כושר הייצור שלו בהשקעה של 100 מיליון שקל.
חדרה - המפעל הוותיק ביותר של קימברלי קלארק בישראל, פועל מאז 1963.
הנהלה

מנכ"לי החברה
2000–2004 - אבי ברנר
2005–2009 - אריק שור
2009–2011 - ארי מלמוד
2011–2016 - יובל דגים
מותגי החברה

קלינקס - מותג נייר טישיו בינלאומי (בבעלות קימברלי קלארק)
מותגי נייר טואלט
לילי
Molett
נייר טואלט קלינקס - מותג שלישי, הנושא את שמו של מותג הטישיו המוכר של קימברלי קלארק
חוגלה קימברלי פרופשיונל - מותג נייר טואלט ומוצרי היגיינה אחרים לשוק המוסדי
קוטקס- מותג מוצרי היגיינה נשית
מותגי חיתולים:
טיטולים - שם מותג אשר התחזק כל כך עד הפך לשם גנרי לחיתולים חד פעמיים בישראל
האגיס - מותג חיתולים נוסף (בבעלות קימברלי קלארק)
ניקול - מותג מטליות נייר ובד
איי שלמה

איי שלמה (באנגלית: Solomon Islands) הם מדינת איים המורכבת משרשרת של כ-990 איים באוקיינוס השקט ממזרח לפפואה גינאה החדשה. שטח האדמה הכולל של האיים הוא 28,400 קמ"ר. המדינה חברה בחבר העמים הבריטי.
היסטוריה

איי שלמה יושבו בידי מלנזים לפני כ-30,000 שנה. מתיישבים פולינזים החלו להתיישב באיים בסביבות שנת 4000 לפני הספירה והביאו לאיים את תרבותם. בשנת 1568 הנווט הספרדי אלברו דה מנדניה הגיע לאיים ונתן להם את שמם.
במהלך המאה ה-19 חילקו בריטניה וגרמניה את האיים ביניהן, ובשנת 1900 קיבלו האיים כולם מעמד של מדינת חסות בריטית.
היסטוריה > מלחמת העולם השנייה

אחד המאבקים המרכזיים של מלחמת העולם השנייה התרחש בתחומי האיים הללו. מאבק זה החל ב-14 באוגוסט 1942, ובמהלכו נלחמו בעלות הברית באימפריה היפנית. מאבק זה התאפיין בשימוש נרחב בכלי מלחמה ימיים ואוויריים. בין השאר נערכו בתחומי המדינה קרב סאבו וקרב איי סנטה קרוז, שבמהלכם השתמשו הצדדים היריבים באוניות מערכה, נושאות מטוסים ומטוסי קרב, שבמידה רבה הכריעו את תוצאות העימות לטובת בעלות הברית. המצר בין איי פלורידה והאי גוודלקנל נודע בשם "אגן מצולות המתכת", משום שאוניות רבות טבעו בו בין אוגוסט 1942 למרץ 1943, עם סיום המאבק. מאבק זה היה נקודת מפנה במלחמה נגד האימפריה היפנית.
היסטוריה > הקמתה

ממשל ריבוני הוכרז ב-1976, וב-7 ביולי 1978 הכריזה המדינה עצמאות. נושאים המעסיקים את השלטון לרוב הם שחיתות, בעלות אדמה, בירוא יערות והתמודדות עם מחלת המלריה.
התקוממויות אזרחיות גרמו כמעט להתמוטטות מוחלטת של מוסדות השלטון. מספר פקידים ציבוריים לא קיבלו את משכורתם למשך חודשים וישיבות קבינט הממשלה נערכו במקומות חשאיים מחשש לאיומי שכירי חרב. כוחות הביטחון לא הצליחו להשליט סדר בעיקר מכיוון שמספר אנשי מנגנון הביטחון מזוהים עם חלק מהכנופיות היריבות. על כן, מדי פעם מתייחסים למדינה כאל ניסיון שכשל.
ביולי 2003 פרסם המושל הכללי של איי שלמה בקשה רשמית לעזרה בינלאומית לאחר שהפרלמנט באיי שלמה הצביע פה אחד למען ההתערבות הבינלאומית. אוסטרליה וניו זילנד הובילו משלחת ביטחונית בינלאומית שהורכבה מ-2,200 חיילים ושוטרים מ-20 מדינות אחרות באוקיינוס השקט שהגיעה לאיים כחודש לאחר פרסום הבקשה. לאחר מספר עימותים וצעדים מטעם הכוח הוא הצליח לשפר את מצבה הביטחוני של המדינה. והביא לכניעת מנהיג המרד.
ב-אפריל 2022 איי שלמה חתמה על הסכם ביטחון עם סין.
פוליטיקה

המדינה מוגדרת כמונרכיה חוקתית, והממשל הוא דמוקרטיה פרלמנטרית. בראש המדינה עומד המלך צ'ארלס השלישי, והוא מיוצג באמצעות המושל הכללי פרנק קאבוי שנבחר בשנת 2009 כאשר נתנאל וואינה סיים תקופת שנים בתפקיד. תפקיד זה הוא בעל קדנציה בת חמש שנים אליה נבחרים אישים על ידי הפרלמנט. בפרלמנט חמישים חברים הנבחרים לקדנציות בנות ארבע שנים. הפרלמנט ניתן לפיזור על פי הצבעת הרוב לפני תום כהונתו. כל חבר פרלמנט הוא הנציג היחיד של אזור הבחירה שלו. כל אזרח רשאי להצביע החל מגיל 18.
ראש ממשלת איי שלמה הוא מנסה סוגברה, בקנדציה רביעית. תפקיד זה גם הוא נבחר על ידי הפרלמנט מבין חברי קבינט השרים.
לרוב, המפלגות והקואליציות באיי שלמה נחשבות לחלשות ולא יציבות. הצבעות אי אמון מתבצעות באופן תדיר וכתוצאה מכך הנהגת הממשלה והרכב הקבינט משתנים פעמים רבות.
מחוזות

לאיי שלמה תשעה מחוזות ועיר אחת:
סנטרל (מרכזי)
צ'ויסיול
גוודלקנל
הוניארה (עיר)
איזבל
מאקירה-אולאווה
מלאיטה
רנל ובלונה
טמוטו
ווסטרן (מערבי)
| # | מחוז | בירה | צ'יף | שטח (קמ"ר) | אוכלוסייה משוער 1999 | אוכלוסייה לקמ"ר (2009) | אוכלוסייה משוער 2009 |
| --- | --- | --- | --- | --- | --- | --- | --- |
| 1 |  מחוז מרכזי (אנ') | טולאגי | Patrick Vasuni | 615 | 21,577 | 42.4 | 26,051 |
| 2 |  צ'ואיסאול (אנ') | האי טארו (אנ') | Jackson Kiloe | 3,837 | 20,008 | 6.9 | 26,371 |
| 3 |  מחוז גוודלקנל (אנ') | הוניארה | Anthony Veke | 5,336 | 60,275 | 17.5 | 93,613 |
| 4 |  מחוז איזבל (אנ') | בואלה | James Habu | 4,136 | 20,421 | 6.3 | 26,158 |
| 5 |  מחוז מאקירה אולאווה (אנ') | קיראקירה (אנ') | Stanley Siapu |  | 31,006 | 12.7 | 40,419 |
| 6 |  מחוז מאלאיאיטה (אנ') | אאוקי (אנ') | Peter Ramohia | 4,225 | 122,620 | 32.6 | 137,596 |
| 7 |  מחוז רנל ובלונה (אנ') | טיגואה | George Tuhaika | 671 | 2,377 | 4.5 | 3,041 |
| 8 |  מחוז טמוטו | לאטה (אנ') | Fr. Charles Brown Beu | 895 | 18,912 | 23.9 | 21,362 |
| 9 |  מחוז מערבי (אנ') | גיזו (אנ') | Wyne Maepio | 5,475 | 62,739 | 14.0 | 76,649 |
| – |  טריטוריית הבירה | הוניארה | Mua (Mayor) | 22 | 49,107 | 2,936.8 | 64,609 |
|  | איי שלמה | הוניארה | – | 28,400 | 409,042 | 14.7 | 515,870 |
גאוגרפיה

איי שלמה היא שרשרת איים רחבה השוכנת מזרחית לפפואה גינאה החדשה. מרכיבים אותה מספר רב של איים, ביניהם: איי נגלה, צ'ויסיול, איי שורטלנד, איי ניו ג'ורג'יה, סנטה איזבל, איי ראסל, איי פלורידה, מלאיטה, גוודלקנל, סיקאיאנה, מראמאסיקה, אולאווה, אורי, מאקירה, סנטה אנה, רנל ובלונה, איי סנטה קרוז, טיקופיה, אנוטה ופאטאקה.
המרחק בין האי המערבי ביותר וזה המזרחי ביותר הוא בערך 1,500 ק"מ. איי סנטה קרוז הם מבודדים במיוחד, במרחק של יותר מ-200 ק"מ משאר האיים. מספר הרי געש בדרגות שונות של פעילות נמצאים על כמה מהאיים הגדולים יותר. מספר רב מהאיים הקטנים יותר הם איי אלמוגים המכוסים בחול ועצי דקל.
כחלק מטבעת האש, האיים מאופיינים ברעידות אדמה תדירות. בשנים האחרונות הורגשו שתי רעידות אדמה משמעותיות: ב-2 באפריל 2007 התרחשה רעידת אדמה במגניטודה 8.1 בסולם Mw שמרכז הרעש שלה כ-350 ק"מ צפונית מערבית לבירה הוניארה; רעידת האדמה גרמה לצונאמי ובו נספו 52 בני אדם וכ-900 בני אדם נשארו מחוסרי בית. ב-6 בפברואר 2013 הורגשה רעידת אדמה במגניטודה 8 בסולם Mw שמרכזה באיי סנטה קרוז, ובה נספו 9 אנשים.
כלכלה

כלכלת איי שלמה מושתתת על חקלאות, דייג (בעיקר דגי טונה) ויערנות. רוב המוצרים, ממזון ועד מכונות ודלק, הם מיובאים. האיים עשירים במחצבים כגון עופרת, זהב, בוקסיט ופוספטים.
מוצרי היצוא העיקריים הם דגים, עצים, קופרה ושמן דקלים. תיירות היא ענף מתפתח, ואילו ענף היערנות סובל מניצול יתר שעורר טענות קשות על שחיתות והרס הסביבה. כמו כן, בסביבות שנת 1990, בעקבות ביקור אנשי מדע ובוטניקה באי, אדמת האיים התגלתה כמתאימה ביותר לגידול עגבניות. בעקבות כך, ילידים רבים רכשו קרקעות חקלאיות והחלו לגדל בהן עגבניות לייצוא למדינות הסמוכות, כאשר הצרכניות הגדולות מביניהן הן אוסטרליה וניו זילנד.
ממדיה הקטנים של המדינה וריחוקה מנתיבי המסחר של האוקיינוס השקט מקשים על פיתוח כלכלת המדינה.
בנוסף, בעיות כלכליות בדרום מזרח אסיה ב-1998 הביאו לירידה במסחר העצים וגרמו למשבר כלכלי באיי שלמה. הממשלה קיצצה במשכורות עובדי הציבור וביצעה גזירות כלכליות שונות נוספות. הכלכלה החלימה חלקית ב-1999 בעקבות התחזקות מחיר הזהב והצלחת הפעלת מכרות הזהב באי, אך בעקבות סגירת מטע הדקלים העיקרי באי נראה שהכלכלה עלולה להידרדר שוב.
תרבות

רוב התושבים חיים בכפרים ושומרים על אורח חיים מסורתי. מנהגים עתיקי יומין מועברים מדור לדור, כביכול מהרוחות הקדמוניות עצמן
תרבות > שפה

תושבי איי שלמה מדברים בין 80 ל-100 שפות, כאשר המספר המדויק תלוי בהגדרה לשפה. באיים המרכזיים מדברים בעיקר בשפות הנהוגות במלנזיה. באיים החיצוניים יותר, כגון רנל ובנולה בדרום, טיקופיה, אנוטה ופאטאקה במזרח, סיקאיאנה בצפון מזרח ולואניואה בצפון מדברים בשפות הפולינזיות. ישנם גם שמדברים בשפות המיקרונזיות. השפה האנגלית מוכרזת כשפה רשמית, אך השפה המדוברת ביותר היא פיג'ין.
תרבות > דת

96% מתושבי איי שלמה הם נוצרים (45% אנגליקנים, 18% קתולים). 4% הנותרים מאמינים בדתות מקומיות. דמויות של אלילים מקומיים מצוירות על מטבעות 2 סנטים, 10 סנטים ו-1 דולר הנפוצים במחזור.
תרבות > דגל

הדגל של איי שלמה מחולק באלכסון בקו צהוב, המייצג את השמש. החלק העליון הוא כחול ומייצג את השמיים הכחולים עם חמישה כוכבים פנטגראמים בתבנית X. החלק התחתון הוא ירוק מייצג את הצמחייה הרבה באיים. רוחב הדגל לעומת גובהו הוא ביחס של 2:1.
תרבות > שם האיים

האי התגלה בשנת 1568 על ידי אלברו דה מנדניה, מגלה ארצות ספרדי שהגיע אליהם במסעו מפרו שבאמריקה הדרומית. מנדניה קרא לאיים על שם שלמה המלך משום שהאמין שהגיע לארץ אופיר, מקור הזהב, ככתוב: ”וַיָּבֹאוּ אוֹפִירָה וַיִּקְחוּ מִשָּׁם זָהָב אַרְבַּע-מֵאוֹת וְעֶשְׂרִים כִּכָּר וַיָּבִאוּ אֶל-הַמֶּלֶךְ שְׁלֹמֹה“ (מלכים א', ט', כ"ח), וכן ”שְׁלֹשֶׁת אֲלָפִים כִּכְּרֵי זָהָב מִזְּהַב אוֹפִיר וְשִׁבְעַת אֲלָפִים כִּכַּר-כֶּסֶף מְזֻקָּק לָטוּחַ קִירוֹת הַבָּתִּים“ (דברי הימים א', כ"ט, ד').
דמוגרפיה

באיי שלמה יש כ-824,000 תושבים (אומדן נכון לאוקטובר 2024).
בשנת 1999 היו 93% מהאוכלוסייה מלנזים, 4% פולינזים, 1.5% מיקרונזים, 0.8% אירופים ו-0.3% סינים.
5%-10% מהאוכלוסייה המקומית היא בעלת שיער בלונדיני טבעי, למרות צבע עורה הכהה. לפי מחקר שנערך על ידי ד"ר מרק סטונקינג, פרופ' קרלוס בוסטמנטה וד"ר איימר קני מאוניברסיטת סטנפורד, השיער הבלונדיני של תושבי איי שלמה הוא תוצר של מוטציה בגן יחיד, ושונה מהבסיס הגנטי שאחראי לשיער הבלונדיני בקרב האדם הלבן.
נכון לשנת 2022, תוחלת החיים היא 73.5 שנים (גברים) ו-79 שנים (נשים). הריבוי הטבעי באיים הוא 1.84%.
דמוגרפיה > חינוך

באיי שלמה יש כ-62% יודעי קרוא וכתוב (מגיל 15 ומעלה).
בעיר הונירה שוכנת אוניברסיטת דרום האוקיינוס השקט.